# Alfredo Flores Flores

Alfredo Flores Flores (27 d'abril de 1915 - Barcelona, 10 de febrer de 2007) fou un pilot de motociclisme català que protagonitzà una llarga carrera esportiva entre les dècades de 1930 i 1960, etapa durant la qual aconseguí tres títols de Campió d'Espanya en la categoria de 350 cc.
Flores era conegut a les curses pel seu casc, sempre amb una estrella verda, i el seu etern mocador al coll, també verd.

## Resum biogràfic

El 7 de maig de 1933, a 18 anys acabats de fer, va córrer la seva primera cursa oficial de motociclisme, encetant una llarga etapa de 30 anys durant la qual fou un dels principals pilots a participar en curses d'àmbit estatal. Sempre com a pilot privat, fent de mecànic ell mateix, Flores no va comptar mai amb prou suport econòmic com per a obtenir una motocicleta competitiva (una de les primeres que tingué fou una New Hudson de 350 cc que li comprà son pare el 1932). Per aquest motiu, tot i la seva vàlua com a pilot, gairebé mai no va poder destacar en cap cursa internacional, on acostumava a avançar els millors pilots estrangers als revolts però acabava essent tornat a avançar a les rectes per ells, gràcies a les millors motocicletes que pilotaven. Una de les seves actuacions més recordades la realitzà al IV Gran Premi de Barcelona, disputat al circuit de Montjuïc el 26 d'abril de 1936, en què assolí finalment el segon lloc de la categoria dels 350 cc darrere el suec Martin Stromberg.
Passada la guerra civil espanyola s'exilià a França i hagué de romandre una temporada en un camp de concentració a la Catalunya Nord. Un cop tornat a casa, reprengué la seva carrera esportiva i arribà a guanyar tres campionats estatals. La seva afició per la motocicleta li durà gairebé tota la vida: el 2001, a 86 anys, es va comprar la darrera que va tenir.

## Palmarès

* Campió d'Espanya de 350cc el 1955, amb Norton.
* Campió d'Espanya de 350cc el 1957, amb Norton.
* Campió d'Espanya de 350cc el 1958, amb Norton.

## Referències

* ↑ «Alfredo Flores Flores». enciclopedia.cat. GEC - Enciclopèdia de l'esport català. [Consulta: 9 febrer 2016].
* ↑ «Alfredo Flores Flores. Campeón de motociclismo categoría 350 cc» (PDF) (en castellà). Hemeroteca. La Vanguardia, 11-02-2007. [Consulta: 20 desembre 2013].
* ↑ «Les famílies d'Alfredo Flores i d'Alfonso Vidal-Quadras, pilot de motociclisme i atleta respectivament, de mitjans dels anys 50, van donar al Museu Olímpic i de l'Esport objectes esportius pertanyents a la història de les seves famílies i de la ciutat de Barcelona.». museuolimpicbcn.cat. Museu Olímpic i de l'Esport de Barcelona, 29-09-2011. Arxivat de l'original el 24 de desembre 2013. [Consulta: 20 desembre 2013]. «Nota.- Les fites esportives que s'esmenten a l'article són errònies (corresponen a Josep Maria Busquets)»
* 1 2 3 4 Gayà, Catalina «Personajes - Alfredo Flores. A los 90 años rememora sus títulos de campeón de España de motos de 350cc» (en castellà). El Periódico de Catalunya. Grupo Zeta [Barcelona], núm. 03795B, 12-03-2005, p. 88. Arxivat de l'original el 24 de desembre 2013 [Consulta: 20 desembre 2013].
* ↑ «La gran carrera motorista del domingo, en Montjuich» (PDF) (en castellà). Hemeroteca. La Vanguardia, 28-04-1936. [Consulta: 20 desembre 2013].
* ↑ Herreros, Francisco; Aznar, José Luis. «Las carreras internacionales». A: Historia del motociclismo en España (en castellà). Barcelona: RACC, 1998, p. 148. ISBN 84-920886-5-6.

## Enllaços externs

* Indumentària esportiva de Flores exposada al Museu Olímpic i de l'Esport de Barcelona (castellà)
* Imatge d'Alfredo Flores en una cursa a València el 1949